DA Den Europæiske Unions Tidende C 199/24

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 199/11

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»GRANA PADANO«

EF-Nr.: IT-PDO-0217-0011-26.07.2006

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse — Geografisk område — Bevis for oprindelse — Produktionsmetode —  Tilknytning — Mærkning — Krav i nationale bestemmelser — Andet (angives nærmere).

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændring(er):

3.1. Varebeskrivelse:

Beskrivelsen »halvfed« erstattes af ordlyden »fremstillet […] med mælk […] der er delvis skummet ved håndskumning« (artikel 1 i varespecifikationen):

Osten kan ifølge gældende bestemmelser betegnes som »halvfed«, når fedtindholdet i tørstoffet er under 35 %. Eftersom »Grana Padano« i gennemsnit har et fedtindhold på 40-42 % i tørstoffet, kan anvendelsen af betegnelsen »halvfed« derfor være vildledende for forbrugerne.

Termen »fabbricato« (italiensk for »fabrikeret«) henleder tanken på mekanisk og industriel produktion og erstattes med ordet »prodotto« (italiensk for »fremstillet«), eftersom det er mere neutralt og ikke rummer disse medbetydninger og derfor er mere passende (artikel 1 i varespecifikationen).

Til beskrivelsen af mælken tilføjes adjektivet »rå« (artikel 1 i varespecifikationen): det faktum, at mælken skal være »rå«, udgør en væsentlig faktor for fastholdelsen af tilknytningen til området. Betegnelsen »rå« er udtrykkelig blevet indføjet for at imødegå uklarheder, som tidligere har givet anledning til fortolkningsmæssige spørgsmål og — som endda er blevet rejst ved domstolene — om muligheden for at anvende varmebehandling af mælken (dette indgår ikke i den varespecifikation, som tidligere godkendtes).

Udtrykket »holdbarhed ved modningslagring: 1 til 2 år« (artikel 2 i varespecifikationen) udgår. Begrundelsen herfor er, at denne oplysning kunne skabe forvirring med hensyn til minimumsmodningsperioden, efter hvilken produktet på lovlig vis kunne markedsføres med den beskyttede oprindelsesbetegnelse »Grana Padano« (ni måneder). Udtrykket kunne endvidere føre til negative konsekvenser for de oste, som har længere modningstid end to år og derfor udviser de særlige kendetegn som foreskrevet i varespecifikationen og måske endda mere værdifulde egenskaber, men som paradoksalt nok i henhold til udtrykket kunne blive klassificeret lavere.

Der indføres en præcisering af, at »det er udtrykkelig forbudt at anvende kunstige farvestoffer« (artikel 2 i varespecifikationen). Begrundelsen for et eksplicit forbud er at imødegå den tvivl, der i praksis opstod vedrørende muligheden for anvendelse af kunstige farvestoffer.

Der indføjes en udtrykkelig henvisning til forholdet fedt/kasein i ostemassen (artikel 5, femte afsnit, i varespecifikationen): »… forholdet fedt/kasein i ostemassen er 0,80-1,05. For ost af typen »Trentingrana« er fedt/kasein i ostemassen højst 1,15«. Denne præcisering er indføjet, eftersom forholdet fedt/kasein er den eneste pålidelige og vejledende parameter til at angive fedtindholdet i det færdige produkt.

3.2. Geografisk område:

Den nuværende ordlyd om afgrænsningen af det geografiske område (artikel 3 i varespecifikationen) er hovedsagelig en ajourføring af den tidligere indgivne tekst. Ajourføringen gælder de nye provinser, der er oprettet inden for det administrative område i andre provinser, der allerede omfattes af produktionsområdet.

Produktionsområdet er blevet udvidet ved indføjelse af fem kommuner, der hører under den selvstyrende provins Bolzano: Anterivo, Trodena, Lauregno, Proves og Senale-San Felice. Selvom de i administrativ henseende henhører under provinsen Bolzano, tilhører de fem kommuner orografisk set til dalene i provinsen Trento, dvs. Val di Fiemme (Anterivo og Trodena) og Val di Non (Lauregno, Proves Senale-San Felice); de grænser naturligvis op til provinsen Trentos territorium. De kommuner, der i dag hører under den selvstyrende provins Bolzano, indgik frem til 1948 i en territorial sammenhæng (for eksempel Magnifica Comunità di Fiemme Cavalese), som ikke indeholdt nogen sondring mellem de pågældende økonomiske enheder alt efter deres beliggenhed inden for den selvstyrende provins Trento eller den selvstyrende provins Bolzano.

De fem nævnte kommuners samlede areal er på næsten 92 kvadratkilometer. Udvidelsen af området er derfor helt ubetydelig i forhold til størrelsen af det allerede anerkendte produktionsområde for den beskyttede oprindelsesbetegnelse »Grana Padano«, som omfatter fem regioner.

3.3. Bevis for oprindelse:

Visse analytiske parametre er indført for at garantere produktets oprindelse. De er fastlagt på grundlag af særlige analyser, der gør det muligt at kontrollere de særlige egenskaber ved den beskyttede oprindelsesbetegnelse »Grana Padano«.

Der er således indføjet følgende afsnit (artikel 2, anden, tredje og femte afsnit):

»Den specifikke aminosyresammensætning for »Grana Padano« BOB, der er deponeret ved Consorzio per la Tutela del Formaggio Grana Padano (konsortiet til beskyttelse af osten »Grana Padano«) og Landbrugs-, Fødevare- og Skovbrugsministeriet, er bestemt ved aminosyreradskillelse ved ionbyttekromatografi med reaktion med ninhydrin ved post column fotometrisk påvisning«.

»Den specifikke isotipsammensætning for »Grana Padano« BOB er fastslået med massespektrometer til måling af isotopforhold (IRMS) og er deponeret ved Consorzio per la Tutela del Formaggio Grana Padano og Landbrugs-, Fødevare- og Skovbrugsministeriet«.

»Lysozymindholdet i det færdige produkt (såfremt det anvendes ved ostefremstillingen) bestemmes ved væskekromatografi i omvendt fase målt ved fluorescens. Det skal være lig den mængde, der oplyses og kontrolleres under ostefremstillingen«.

Takket være analyser af stabile isotopforhold i bioelementer og analyser af makro- og mikroelementer har en databank, som definerer og karakteriserer osten »Grana Padano«, kunnet oprettes. Derved er det ved sammenligning mellem disse data og resultater af analyser udtaget på forskellige produktprøver blevet muligt at fastslå, hvorvidt et givet produkt kommer fra oprindelsesområdet, og om det udviser de egenskaber, som er karakteristiske for den nummermærkede ost, som pakkevirksomheden angiver at have anvendt til fremstilling af den pågældende prøve på reven ost.

Ved hjælp af kydskontrol af analyser af isotoper, aminosyrer og lysozymindholdet har man skabt en mekanisme, som på sikker vis garanterer oprindelsen af produktet med den beskyttede oprindelsesbetegnelse »Grana Padana«.

Der indføres en bestemmelse om anvendelse af et mikrobiologisk sporstof (artikel 2, fjerde afsnit, i varespecifikationen): »Grana Padano« BOB indeholder mikroorganismer, der er karakteristiske for mælken, og som anvendes for at forhindre forfalskninger, dvs. som markør, ved tilsætning til mælken i karret under ostefremstillingen. Dette sporstof udviser kvalitative og kvantitative egenskaber, der er indgivet til Landbrugs-, Fødevare- og Skovbrugsministeriet og gjort bekendt over for Consorzio per la Tutela del Formaggio Grana Padano for at garantere ægtheden af »Grana Padano« BOB. Den mikroorganisme, som anvendes som sporstof, er altid udvalgt blandt mælkens naturlige bakterieflora. Den ændres regelmæssigt for i det lange løb at forhindre, at udefra kommende, der ikke er producenter af »Grana Padano« BOB, misbruger produktet ved at anvende samme sporstof.

I praksis foregår det ved, at en fastlagt mængde mikroorganismer, der allerede findes i bakteriefloraen i den mælk, der anvendes til fremstilling af »Grana Padano« BOB, tilsættes til mælken i karret under ostefremstillingen. Disse mælkebakterier er inaktiverede og kan dermed ikke reproduceres, hvilket indebærer, at de ikke ændrer produktets kemiske og fysiske og organoleptiske egenskaber. Dette system til identifikation og dermed til forhindring af forfalskning af »Grana Padano« BOB gør det muligt at spore osten ved hjælp af naturlige biologiske sporstoffer, der er isoleret i den naturligt forekommende bakterieflora i den mælk, der bruges til fremstilling af »Grana Padano« BOB.

Den efterfølgende kontrol af, om det pågældende sporstof findes i det færdige produkt i kendte og forventede mængder, gør det muligt at kontrollere ægtheden af de analyserede oste. Det indebærer nemlig, at man med sikkerhed kan fastslå eventuelle blandinger med andre oste end »Grana Padano« BOB for andele under 5 %, hvilket betyder, at det i praksis ikke er umagen værd at foretage blandinger.

I den oprindelige ansøgning om anerkendelse af navnet »Grana Padano« var der allerede en bestemmelse om anvendelse af »bakterier« ved ostefremstillingen, og der er tale om elementer, der allerede er naturligt forekommende i den mælk, der anvendes til fremstilling af »Grana Padano«. Det er derfor indlysende, at den ændring, der anmodes om, ikke er en ændring af allerede eksisterende tilvirkningsmåder, men derimod medfører betydelige fordele i forhold til sporbarhed og garanti for produktets ægthed.

Af klarhedshensyn indgår ovennævnte forpligtelse til at tilsætte et sporstof til mælken i karret tilvirkningsmåden (artikel 5, niende afsnit, i varespecifikationen): Det er obligatorisk til mælken i hvert ostekar at tilsætte et sporstof (jf. artikel 2), som stilles til rådighed af Consorzio per la Tutela del Formaggio Grana Padano til alle producenter, der anmoder herom, for at garantere ægtheden af ost med den beskyttede oprindelsesbetegnelse »Grana Padano«; dette krav gælder ikke for ost af typen »Trentingrana«.

En henvisning er tilføjet de analytiske parametre for alkalisk phosphatase i osten (artikel 5: »Kun den ost, som har en værdi for alkalisk phosphatase i den del af ostens indre, der befinder sig én centimeter under skorpen, og er udtaget midt på sidehøjden, målt med fluorimetrisk metode, og som er forenelig med anvendelsen af rå mælk, og som ligeledes opfylder alle de parametre, der omhandles i nærværende varespecifikations artikel 2, underkastes ekspertundersøgelse tidligst ved udgangen af den ottende måned efter formningen«). Denne tilføjelse har vist sig at være nødvendig, da alkalisk phosphatase i dag er det eneste element, der er i stand til at påvise, at der er anvendt rå mælk ved ostefremstillingen.

Der indføjes en henvisning til bortgravering eller blegning af ost, der ikke opfylder kravene til at blive mærket »Grana Padano« (artikel 5: »… eller indebærer sletning af de oprindelsesmærker, der er præget på osten, ved hjælp af bortgravering eller blegning, såfremt produktet ikke besidder de karakteristiske egenskaber, der er omhandlet i artikel 2«). Også i dette tilfælde er der kun tale om en præcisering af de aktiviteter, der foretages efter eksperternes undersøgelse af osten med henblik på at kontrollere, hvorvidt varespecifikationens krav med henblik på tildeling af BOB-betegnelsen er opfyldt. Da mærket er påført fra starten, skal de identifikationsmærker, som angiver den beskyttede oprindelsesbetegnelse (BOB), fjernes fra de hele oste, hvis kontrolorganet ved modningsperiodens afslutning konstaterer, at produktet ikke opfylder de krav, der berettiger brugen af betegnelsen. Fjernelsen af identifikationsmærker sker ved bortgravering eller blegning af de hele oste.

3.4. Produktionsmetode:

For typen »reven« foreskrives anvendelsen af osteafskær fra udskæring i mindre stykker og pakning af »Grana Padano« (artikel 2, sjette afsnit: Inden for de grænser og på de vilkår, som er fastsat i nedennævnte artikel 7, er det tilladt at anvende osteafskær fra udskæring i mindre stykker og pakning af »Grana Padano« i stykker af varierende og/eller fastlagt vægt, i blokke, kuber, minioste osv. til fremstilling af reven »Grana Padano«), forudsat at osteafskærret er sporet, og at der er garanti for produktets oprindelse (som præciseret i artikel 7, næstsidste afsnit, i varespecifikationen: Begrænsninger og vilkår for anvendelse af osteafskær fra »Grana Padano« BOB i produktionen af reven »Grana Padano«). Denne bestemmelse var nødvendig, eftersom det viste sig at være uøkonomisk og til ulempe for producenterne ikke at kunne anvende de osteafskær, som uundgåeligt og dermed naturligt opstår, når den hele »Grana Padano« skæres ud i mindre stykker.

En beskrivelse af malkekøernes foder tilføjes i artikel 4. Det er fundet hensigtsmæssigt at beskrive fodringen mere detaljeret og præcist. For at forbedre de kvalitative aspekter ved ost med den beskyttede oprindelsesbetegnelse »Grana Padano« er foderet blevet underkastet strengere kriterier, som er fastlagt på baggrund af empiriske iagttagelser og kontroller, som er gennemført for at klarlægge, om den mælk, der er bestemt til »Grana Padano« BOB, egner sig til ostefremstilling.

Mælkens opbevaringstemperatur er fastsat således: (artikel 5, andet afsnit: »Temperaturen på den rå mælk, der er opbevaret i stalden og transporteret, skal være mindst 8 °C«). Den angivne grænse begrundes med, at kaseinets β-fraktion bliver opløselig ved temperaturer under 8 °C, hvilket nedsætter ostens koaguleringsevne og vandafgivning og uundgåeligt afspejler sig i det færdige produkts kvalitet.

Grænsen for lysozymanvendelsen fastsættes til 2,5 g per 100 kg mælk (artikel 5, ottende afsnit: Det er tilladt at anvende lysozym op til en grænse på 2,5 g per 100 kg mælk; dette gælder dog ikke »Trentingrana«). Anvendelsen af lysozym var allerede omhandlet i det oprindelige dokument, som lå til grund for anerkendelsen, men uden at der var fastsat nogen grænse. På baggrund af mange erfaringer har det været muligt at fastslå, at større mængder lysozym end den anførte grænse ikke medfører yderligere fordele, når det gælder begrænsning af gasdannende gæringer fremkaldt af Clostridium tyrobutyrricum.

Der anvendes naturligvis ikke lysozym ved produktionen af »Trentingrana«, da malkekøerne i dette tilfælde ikke fodres med ensilage, og der derfor ikke er behov for at anvende lysozym.

3.5. Mærkning:

Der tilføjes præciseringer vedrørende bearbejdningen til rigtig reven ost, som kan være af alle typer og af alle stykstørrelser, men da de er uden kant, (artikel 7, andet afsnit), er de derfor ikke genkendelige.

Fra dagen efter ikrafttrædelsen af den bestemmelse, der regulerer anvendelsen af betegnelsen »Grana Padano« for typen »reven«, har man konstateret, at risikoen ved denne produktion var og er præcis den samme som for reven ost, eftersom der ikke forekommer oprindelsesbetegnelse, og det derfor er umuligt at identificere produktet.

Der er indført anvendelse af kaseinmærke (artikel 8: Identifikation af oprindelse ud fra prægningen suppleres med anbringelse af et kaseinmærke med ordene »Grana Padano«, produktionsår og en alfanumerisk kode, som er en entydig identifikation af hver ost...). Formålet hermed er at sikre, at produktet bedre kan spores, og dermed at sikre bedre kontrol af produktets kvalitet og øget garanti for forbrugerne.

Betegnelserne »Riserva« og »Oltre 16 Mesi« (over 16 måneder) er tilføjet (artikel 8). Indførelsen af disse specifikke betegnelser på etiketten tjener til at give operatører og forbrugere præcise oplysninger om produktets modning (såkaldt segmentering). Dette behov blev tydeligt på grund af især de markedsundersøgelser, der blev gennemført blandt forbrugerne. Den pågældende ændring er derfor begrundet i behovet for at give så tydelige og fuldstændige oplysninger som muligt til operatørerne og ikke mindst forbrugerne: hvis »Grana Padano« modnes i en længere periode, er det indlysende, at den ikke får samme organoleptiske egenskaber som et produkt med kortere modningstid; af hensyn til forbrugerne er det nødvendigt at tydeliggøre denne forskel og begrunde prisforskellene mellem produkterne, så forbrugerne i købsøjeblikket kan foretage et bevidst valg.

Det skal bemærkes, at mens kategorien »Oltre 16 Mesi« gælder for pakkede produkter, forudsætter kategorien »Riserva« anbringelse af et yderligere brændemærke, som kun anbringes inden for produktionsområdet og kun på oste, der aldrig har forladt produktionsområdet. Det bør erindres, at i henhold til varespecifikationen skal produktet være kontrolleret, før mærket må påsættes.

3.6. Krav i de nationale bestemmelser:

Den undtagelse, som er omhandlet i artikel 9 i præsidentielt dekret nr. 54/97 vedrørende indholdet af mikrober (bakterier) og somatiske celler, gælder ikke længere (artikel 4, første afsnit: »... med undtagelse af mælk, der er produceret i området Trentigrana, gælder ikke de undtagelser, som er omhandlet i gældende sundhedslovgivning, hvad angår det samlede indhold af bakterier og somatiske celler«).

Ændringen er et vigtigt fremskridt i den vedblivende proces med at forbedre kvaliteten af »Grana Padano«. Det er et velkendt faktum, at for at kunne fremstille en ost af høj kvalitet er det nødvendigt at anvende en råvare af upåklagelig kvalitet.

Den foreslåede ændring vedrører ikke ost med mærket »Trentingrana« på grund af denne osts specifikke egenskaber, der er erkendt og fastsat ved præsidentielt dekret af 26. januar 1987: kun i dette (og eneste) tilfælde opretholdes undtagelsen i lyset af den sociale og økonomiske betydning, produktet har for Trentingrana, og vanskeligheden ved på anden vis at tilvejebringe den nævnte værdi i området.

3.7. Andet:

Hvad angår karakteristiske egenskaber ved »Grana Padano« BOB ved markedsføringen er der indføjet en yderligere præcisering, der er nyttig ved udførelse af kontrollen. Den angiver, at vægten skal anses for at være gennemsnitsvægten for hele det parti, der er underkastet ekspertbedømmelse, med en afvigelse på 2,5 % for hver ost, forudsat at de oste, der omfattes af udsvinget, indgår i et fuldstændigt parti, som stemmer overens med ovennævnte parametre (artikel 2 i varespecifikationen).

Da der årligt produceres over 4 mio. oste med den beskyttede oprindelsebetegnelse »Grana Padana« og også i lyset af ostens størrelse, er det indlysende, at hvis kontrolorganet skulle veje hver enkelt ost, ville kontrollen blive unormalt lang og påføre producenterne mærkbart højere omkostninger.

Der er tilføjet en præcisering om, at »mælken skal indsamles senest 24 timer efter påbegyndelsen af den første malkning« (artikel 4, andet afsnit). Den foregående ordlyd var ikke entydig nok.

Der indføres et forbud mod forarbejdning for tredjemand eller ved kontrakt (artikel 5, første afsnit). Baggrunden for forbuddet er behov, der hovedsagelig hænger sammen med sikring af bedre sporbarhed og større ansvar for den enkelte osteproducent.

I lyset af de fordele, som dette system er i stand til at frembringe, giver det ingen mening at se bort fra de omfattende bestræbelser, både økonomisk set og i andre henseender, som er udfoldet af Consorzio, og de forskere, der arbejder for dem, og som har resulteret i et system, der endelig er i stand til at give sikre og pålidelige svar med hensyn til produktets og råvarens reelle oprindelse og herkomst.

Artikel 6 om kontroller er tilføjet. De var ikke omfattet af det dokument, som lå til grund for anerkendelsen.

ENHEDSDOKUMENT

RÅDETS FORORDNING (EF) Nr. 510/2006

»GRANA PADANO«

EF-Nr.: IT-PDO-0217-0011-26.07.2006

BGB ( ) BOB ( X )

1. Betegnelse:

»Grana Padano«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype [jf. bilag II]:

Kategori 1.3 — Oste

3.2. Beskrivelse af produktet med betegnelsen »Grana Padano«:

Hård ost fremstillet af kogt masse og langsomt modnet, som tilvirkes året rundt og anvendes som bordost eller reven ost. Osten fremstilles af delvis skummet rå mælk fra køer, hvis ernæring hovedsagelig består af frisk eller konserveret grøntfoder. Den rå mælk kommer fra to daglige malkninger. Hvad angår mælkens forarbejdning, er det tilladt at anvende mælken fra én enkelt malkning eller fra to malkninger, der er blandet. Osten har cylindrisk form, let udadbuede eller næsten lige sider og har en flad over- og underside med en let fremtrædende kant.

Den har en diameter på 35-45 cm, og sidehøjden er 18-25 cm med variationer, som afhænger af de tekniske fremstillingsbetingelser.

Vægt: fra 24 til 40 kg; skorpen er hård og glat med en tykkelse på 4-8 mm.

Ostemassen er hård med en finkornet konsistens, der spalter sig let i flager fra midten og udad og udviser knapt synlig huldannelse. Fedtindholdet i tørstoffet udgør mindst 32 %. Skorpen er mørk eller naturlig gyldengul, indvendig er osten hvid eller strågul. Ostens indre har en behagelig aroma og fin smag.

3.3. Råvarer (kun for forarbejdede produkter):

Rå komælk, naturlig valle og kalveløbe.

Mælken stammer fra køer, der er opdrættet inden for det afgrænsede område, jf. punkt 4.

3.4. Foder (kun for produkter af animalsk oprindelse):

Malkekvægets foder består hovedsagelig af frisk grøntfoder eller halm, hø, ensilage osv. og anvendes til lakterende køer, goldkøer eller kvier over 7 måneder.

Malkekøernes foder består hovedsagelig af foderplanter, der er dyrket på bedrifternes marker eller inden for produktionsområdet for »Grana Padano« BOB.

I den daglige foderration skal mindst 50 % af tørstoffet bestå af foderplanter, således at forholdet mellem foderplanter og kraftfoder, hvad angår tørstofindhold, er mindst én.

Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for mælkens produktionsområde.

De tilladte fodermidler er opført på en positivliste, der omfatter:

— foderplanter: grøntfoder, hø, halm, ensilage (ikke tilladt ved fremstilling af osten af typen »Trentingrana«)

— råvarer til kraftfoder, inddelt i kategorier, der er tilladt som supplement til foderplanter: korn og varer deraf, oliefrø og varer deraf, knold- og rodfrugter og produkter heraf, kunsttørret foder, produkter fra sukkerindustrien, bælgplantefrø, fedt, mineraler og tilsætningsstoffer.

3.5. Specifikke etaper af produktionen, som skal finde sted i det afgrænsede geografiske område:

Fremstillingen og modningen skal foregå inden for det under punkt 4 anførte produktionsområde.

3.6. Særlige regler vedrørende udskæring, rivning eller emballering osv.:

Rivning og indpakning af osten skal finde sted inden for det område, der anføres under punkt 4. Da friskreven ost er et meget følsomt produkt, er det af hensyn til bevarelsen af dets smagsegenskaber nødvendigt straks at emballere det under forhold, der sikrer, at man undgår tørring. Dertil kommer, at hurtig emballering af produktet i emballage med oprindelsesbetegnelsen bedre kan garantere ægtheden af det revne produkt, der i sagens natur er vanskeligere at identificere end en hel ost, hvor mærkningen er synlig (som bekræftet ved Domstolens dom af 20. maj 2003).

Anvendelse af osteafskær, der stammer fra udskæring og pakning af »Grana Padano« BOB i mindre stykker med varierende og/eller fast vægt, blokke, firkanter, minioste osv. med henblik på fremstilling af reven »Grana Padano«, er kun tilladt på følgende betingelser: skorpeandelen må højst være 18 %; sporbarheden af de hele oste med den beskyttede oprindelsesbetegnelse »Grana Padano«, som osteafskærret kommer fra, skal kunne garanteres; osteafskær, der ikke straks anvendes og/eller overføres fra en virksomhed til en anden, skal opbevares særskilt efter registreringsnummer og produktionsmåned; transport af osteafskær er kun tilladt inden for samme virksomhed eller samme virksomhedsgruppe, forudsat at disse er beliggende inden for oprindelsesområdet.Det er således ikke tilladt at markedsføre osteafskær med henblik på produktion af reven »Grana Padano«.

3.7. Specifikke mærkningsregler:

Det officielle mærke, der bekræfter, at produktet opfylder de krav, der giver ret til anvendelse af den beskyttede oprindelsesbetegnelse »Grana Padano«, og som derfor skal findes på både hele oste og på alle pakninger af »Grana Padano« BOB med mindre stykker eller som reven ost, består af en rombeformet figur med teksten »Grana« og »Padano« med blokbogstaver. I rombens øverste og nederste hjørner, hvis spidser er afrundede, står initialerne »G« og »P«.

Prægningen, hvormed oprindelsesmærket udstanses ved koldpresning på de hele oste i forbindelse med formningen, består af en række små aftegnede romber, der er fordelt over hele ostens kant, og hvori der skiftevis står »Grana«og »Padano«, såvel som identifikationsoplysninger om mejeri og fremstillingsmåned og -år.

Anvendelse af den særlige prægning, der specifikt anvendes til ost af typen »Trentingrana«, må kun anvendes til »Grana Padano« BOB, der produceres i den selvstyrende provins Trento, på betingelse af, at osten fremstilles af mælk fra køer, der fodres med foderplanter; det er hele året ikke tilladt at anvende nogen form for ensilage. Prægningen, der er fordelt over hele ostens kant, består af to rækker udstansede romber, som gennemkrydses af ordet »Trentino«. I midten er der stiliserede bjerge, hvori forekommer ordene »Trentino« skrevet fra venstre og herunder »Trentino« skrevet fra højre.

Oprindelsesmærkningen ved hjælp af prægningen er suppleret med anbringelse af et kaseinmærke med teksten »Grana Padano«, produktionsår og en alfanumerisk kode, der entydigt identificerer hver hel ost.

»Grana Padano«, der er modnet inden for produktionsområdet mindst 20 måneder efter formningen, kan gives betegnelsen »Riserva«. Klassificeringen i kategorien »Grana Padano« Riserva angives ved hjælp af et andet brændemærke, der på anmodning af operatørerne anbringes på ostens sider efter samme fremgangsmåde som ved anbringelsen af BOB-mærket. Nævnte mærkning består af en cirkelformet tegning, som gennemkrydses af ordet »Riserva«. I den øverste halvcirkel står ordet »Oltre« og »20«, i nederste halvcirkel ordet »Mesi«.

Hvad angår det pakkede produkt findes der følgende yderligere produktkategorier: »Grana Padano« Oltre 16 MesI (over 16 måneder) og »Grana Padano« Riserva.

På indpakninger, der indeholder ost i kategorien »Grana Padano« Oltre 16 Mesi, er logoet for Grana Padano suppleret med betegnelsen »Oltre 16 Mesi«, som er anbragt på en enkelt linje mellem to parallelle linjer.

På pakninger, der indeholder ost i kategorien »Grana Padano« Riserva, er der ud over logoet »Grana Padano« anført brændemærket »Riserva«.

4. Præcis afgrænsning af det geografiske område:

Produktionen og rivningen af »Grana Padano« BOB skal foregå i provinserne Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova på venstre side af Po, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna på højre side af Reno, Ferrara, Forlì Cesena, Piacenza, Ravenna og Rimini samt i følgende kommuner i provinsen Bolzano: Anterivo, Lauregno, Proves, Senale-San Felice og Trodena.

5. Tilknytning til det geografiske område:

5.1. Det geografiske områdes egenart:

Produktionsområdet for ost med den beskyttede oprindelsesbetegnelse »Grana Padano« er i store dele sammenfaldende med Po-slettens område, dvs. Po-slettens geografiske område, der er kendetegnet ved jorder langs dæmninger, af alluvial og fluvio-glacial oprindelse og fladlandsjorder. Jorderne er vandrige og hører til verdens mest frugtbare og velegnede til produktion af foderplanter.

De særlige jordbundsforhold er sammen med områdets særlige mikroklima især gunstigt for produktionen af majs, der udgør det vigtigste foder for de malkekøer, hvis mælk er bestemt til fremstilling af »Grana Padano« BOB, eftersom majs kan udgøre op til 50 % af det tørstof, som indtages.

Gennem jordforbedring og vandregulering på Po-sletten, der gennemførtes fra starten af det 11. århundrede, blev forudsætningerne for udvikling af lokalt kvægopdræt skabt. Det var adgangen til de store mælkemængder, som oversteg landbefolkningens daglige forbrug, som fremmede og nødvendiggjorde omdannelse af mælken til en holdbar ost. Også i dag er den rigelige forekomst af lokale foderplanter, især majs, der hænger sammen med den rigelige vandmængde, et grundlæggende element for fastholdelse af kvægopdræt og den deraf følgende disponible mælk.

5.2. Produktets egenart:

De særlige egenskaber ved »Grana Padano« BOB kan henføres til følgende faktorer:

— den hele osts størrelse og vægt

— ostens særlige morfologiske kendetegn, der skyldes fremstillingsteknikken, karakteriseret ved en kornet konsistens, der ligger til grund for det typiske kendetegn, at osten let spalter sig i flager

— ostens hvide eller strågule farve, den fine smag og behagelige aroma, som hovedsagelig hænger sammen med den udbredte anvendelse af voksmajs i køernes foder

— vand- og fedtindhold, der stort set svarer til proteinindholdet

— den høje grad af naturlig nedbrydning af proteiner til peptoner, peptider og frie aminosyrer

— holdbarhed ved langvarig modning, selv over 20 måneder.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Årsagssammenhængen mellem »Grana Padano« BOB og dets oprindelsesområdet kan henføres til følgende faktorer:

— Po-slettens store bevandingspotentiale og følgelig forekomsten af foderplanter, herunder først og fremmest voksmajs, som giver osten dens særlige egenskaber i form af den hvide eller strågule farve, smag og aroma, i henhold til det, som er anført under punkt 5.2. Det direkte resultat af anvendelsen af majs- eller voksmajsensilage er, at foderet tilføres færre farvestoffer såsom karotener, antocyaninstoffer og klorofyl, end hvis der anvendes foder, der består af forskellige slags stråfoder eller grønne foderplanter. Det er en direkte følge af opbevaringen af majs i siloer

— anvendelsen af rå mælk, der betyder, at der ved ostefremstillingen tilføres mælkebakterier, der er typisk for området

— anvendelsen af naturlig valle, der skaber en ubrudt mikrobiologisk forbindelse til produktionsområdet. Den mælk, som bliver til valle og dermed til naturlig valle, er på den ene side det led i kæden, der binder ostefremstillingsprocessen til produktionsområdet og på den anden side sikrer kontinuerlig og konstant tilførsel af mælkebakterier, der er typiske for oprindelsesområdet, som ligger til grund for de vigtigste specifikke egenskaber ved »Grana Padano« BOB.

Årsagssammenhængen mellem produktets egenskaber og det geografiske område kan også henføres til ostemageren, »casaro«, som altid har spillet en central og grundlæggende rolle i fremstillingen af oste med den beskyttede oprindelsesbetegnelse »Grana Padano«.

Den dag i dag foretages forarbejdningen af mælk til ost med den beskyttede oprindelsesbetegnelse »Grana Padano« stadigvæk af ostemagere og ikke af teknikere eller videnskabelige eksperter.

Henvisning til Offentliggørelsen af Varespecifikationen:

Denne forvaltning har indledt den nationale indsigelsesprocedure angående forslaget til ændring af den beskyttede oprindelsesbetegnelse »Grana Padano«.

Den konsoliderede udgave af varespecifikationen

— kan ses på webstedet: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller